Document ID: 32005D0631

KOMISIJAS LĒMUMS
(2005. gada 29. augusts)
attiecībā uz pamatprasībām, kā minēts Eiropas Parlamenta un Padomes Direktīvā 1999/5/EK, kas nodrošina pieeju Cospas-Sarsat vietu norādošām bākām avārijas dienestu lietošanai
(izziņots ar dokumenta numuru K(2005) 3059)
(Dokuments attiecas uz EEZ)
(2005/631/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1999. gada 9. marta Direktīvu 1999/5/EK par radioiekārtām un telekomunikāciju termināla iekārtām un to atbilstības savstarpējo atzīšanu (1), un jo īpaši tās 3. panta 3. punkta e) apakšpunktu,
tā kā:
(1)
Noteiktas vietu norādošas bākas, avārijas vietu norādošas radiobākas (EPIRBs), kas darbojas 406 MHz frekvencē Cospas-Sarsat sistēmā, ir Pasaules Jūras avāriju un drošības sistēmas (GMDSS) sastāvdaļa.
(2)
Saskaņā ar Komisijas 2003. gada 4. septembra Lēmumu 2004/71/EK par pamatprasībām, kas attiecas uz kuģu radiosakaru iekārtām, kuras paredzētas izmantošanai uz Solas konvencijai nepakļautiem kuģiem un līdzdalībai Pasaules Jūras avāriju un drošības sistēmā (GMDSS) (2), EPIRBs ražotājiem jānodrošina, ka iekārtas ir projektētas tā, lai tās darbotos precīzi, atbilstu visām GMDSS darbības prasībām avārijas apstākļos un nodrošinātu skaidrus un noturīgus sakarus.
(3)
Tomēr Lēmums 2004/71/EK neattiecas uz vietu norādošām bākām, kas paredzētas lietošanai citiem mērķiem. Tā kā ir sagaidāms, ka Cospas-Sarsat sistēmas vietu norādošas bākas lietos tikpat lielā skaitā kā avārijas bākas, ir nepieciešams nodrošināt, lai, ciktāl tas attiecas uz Direktīvu 1999/5/EK, iekārtas būtu projektētas tā, lai tās darbotos precīzi, saskaņā ar visām apstiprinātām darbības prasībām un atbilstu visām Cospas-Sarsat sistēmas prasībām.
(4)
Šajā lēmumā paredzētie pasākumi ir saskaņā ar Telekomunikāciju atbilstības novērtēšanas un tirgus uzraudzības komitejas atzinumu,
IR PIEŅĒMUSI ŠO LĒMUMU.
1. pants
Šis lēmums attiecas uz vietu norādošām bākām, kuras paredzētas lietošanai Cospas-Sarsat sistēmā 406 MHz frekvencē un uz kurām neattiecas Lēmums 2004/71/EK.
2. pants
Vietu norādošās bākas, kas minētas 1. pantā, ir jāprojektē tā, lai nodrošinātu to precīzu darbību saskaņā ar apstiprinātām darbības prasībām vidē, kurā tās var tikt lietotas. Avārijas situācijās tām jānodrošina skaidri un noturīgi sakari ar augstu precizitātes pakāpi un jāatbilst visām Cospas-Sarsat sistēmas prasībām.
3. pants
Šis lēmums ir adresēts dalībvalstīm.
Briselē, 2005. gada 29. augustā

Labels: 12
7
8